Beboerne i Svenstrup Boligforening har sagt ja til en helhedsplan, der betyder gennemgribende renovering af størstedelen af de nuværende parcelhuse.

En større renovering af husene i Svenstrup Boligforening er på vej. Det samme er også nye huse. Det sker, efter beboerne i foreningen har sagt ja til en helhedsplan fremlagt af Himmerland Boligforening. - Afdelingens huse med beliggenhed rundt om i Svenstrup by er mere end 60 år gamle og er i det hele taget væsentligt nedslidte. Samtidig er badeværelser, køkkener og adgangsforhold til boligerne ikke tidssvarende og konstruktionen med høj kælder giver massive fugtproblemer. Derfor har vi lagt op til en betydelig renovering af afdelingen og det har beboerne støttet, siger Himmerland Boligforenings direktør, Ole Nielsen i en pressemedelelse. Himmerland Boligforening har siden 2004 administreret Svenstrup Boligforening og dens medlemmer har i forbindelse med projektet om renovering og udbygning ligeledes givet deres tilslutning til en fusion mellem de to foreninger. Renoveringen bliver blandt andet støttet af Landsbyggefonden. Samtidig har Himmerland Boligforening også søgt om tilladelse ved Aalborg Kommune til at måtte opføre 25 nye boliger. - Vi afventer nu byrådets endelige godkendelse af renovering og nybyggeri, hvilket forhåbentlig er på plads inden årets udgang, siger Ole Nielsen. I planen for finansieringen indgår det også, at boligforeningen sælger seks af de eksisterende boliger, for derigennem at skaffe en del af pengene til gennemførelse af projektet. Ole Nielsen håber, at projekteringen af projektet kan indledes mod årets slutning og at selve byggeriet kan komme i gang i løbet af 2017. Han forventer en byggeperiode på godt to år inddelt i etaper, så ikke alle beboere bliver berørt på én gang.